– Han satt veldig godt fast. En politipatrulje måtte jobbe lenge med å få lirket han opp, sier operasjonsleder John Repstad i Agder politidistrikt.

Politiet ble tilkalt natt til fredag på et noe uvanlig oppdrag.

En mann ringte operasjonssentralen og fortalte at han sto og så på en annen mann, som satt bom fast mellom de to strømboksene i Vestre strandgate i Kristiansand sentrum.

Innringeren fortalte at han hadde forsøkt å dra mannen opp. Men han satt bom fast.

Operasjonsleder John Repstad sier det er ukjent hvordan og hvorfor mannen satte seg fast. Foto: Per-Kåre Sandbakk / NRK

Vurderte brannvesen-hjelp

– Han satt med ryggen til husveggen, ganske langt ned med rumpa og beina rett ut på fortauet, forklarer Repstad.

Politipatruljen hadde et svare strev med å få mannen løs, der han satt mellom en lav koblingsboks og en litt høyere boks.

De vurderte også å be brannvesenet om hjelp på et tidspunkt.

– Politifolkene på stedet ble etter hvert redde for at de brukte for mye makt, sier operasjonslederen og konstaterer at dette er noe de ikke har opplevd før.

Avstanden mellom de to boksene er rundt 35 centimeter. Den hvite boksen til venstre ser ut til å være løsnet for å tvinge den til side.

Hvordan mannen klarte å sette seg fast er det ingen som har svaret på. Den hvite boksen er tydelig skjøvet til venstre for å gjøre åpningen mellom boksene større. Foto: Thomas Sommerset / NRK

Mener han satt i to timer

Men til slutt klarte politifolkene å få mannen løs.

– Han takket for hjelpen, var ved godt mot og gikk hjem på egne ben.

Hvordan han havnet mellom de to strømboksene vet ikke politiet.

– Han har ingen forklaring på hvordan han havnet i denne situasjonen, sier operasjonslederen.

Ifølge politiet hevder mannen at han hadde sittet fast i to timer før han kom seg løs.